Reuse-lening om Komati-kragstasie ‘groen’ te maakKomati-kragstasie (Foto: Eskom) Suid-Afrika, een van die wêreld se grootste kweekhuisgasvrystellers, het finansiering van $497 miljoen (sowat R9 miljard) bekom om die Komati-steenkoolkragstasie in Mpumalanga uit bedryf te stel en dit aan te pas vir die opwekking van hernubare energie. Dié steenkoolaangedrewe kragstasie se bedrywighede het net vroeër vandeesweek tot ŉ einde gekom en sal nou vervang word met ŉ meer hernubare kragopwekkingsterrein wat aangedryf word deur 150 MW sonkrag, 70 MW windkrag en 150 MW stoorbatterye. David Malpass, president van die Wêreldbank, sê die sluiting van die Komati-kragstasie is ’n “goeie eerste stap in die ontwikkeling van lae-koolstofintensiewe inisiatiewe”. Dié projek het ten doel om die vrystelling van kweekhuisgasse te verminder en ekonomiese geleenthede te skep. Die grootste deel van die projek sal deur ’n Wêreldbanklening van $439,5 miljoen (R8 miljard) gefinansier word, sowel as ’n konsessielening van $47,5 miljoen (R870 miljoen) van die Kanadese skoon energie- en bosklimaatfasiliteit en ’n $10 miljoen-subsidie (R170 miljoen) van die bystandsprogram vir die bestuur van die energiesektor (ESMAP). Die Wêreldbank het vroeër vandeesweek gesê Suid-Afrika sal uiteindelik $500 miljard (R9 biljoen) benodig om koolstofneutraliteit teen 2050 te bereik. Die land is in die stadium nog heeltemal van steenkool afhanklik aangesien steenkool 80% van die land se elektrisiteit opwek. Die kragsektor is verantwoordelik vir 41% van nasionale CO₂-vrystellings. Maroela Media het vroeër berig die sluiting van die Komati-kragstasie gaan nie ŉ noemenswaardige uitwerking op die nasionale kragstelsel se opwekkingskapasiteit hê nie aangesien die oorblywende stasie maar 121 MW tot die stelsel bygedra het. Die Komati-kragstasie wek sedert 1961 krag vir Suid-Afrika op.